שאלה: איך להפנים את טוב ה  עם מידת העונש המחמירה שבתנ"ך?: לכבוד הרב! איך אפשר להפנים את הידיעה ש-ה טוב לכל בתכלית הטוב כשבמקרא העונשים שניתנים הם לכאורה חמורים ביחס למעשה העברה. בתור אבא לילדים קשה לי להבין שגם בנינו לבין ה קימת מערכת יחסים של אב רחמן לבניו. אביא מספר דוגמאות: 1. פרשת הקללות המזעזעות בבחוקתי וכי תבא. 2. המתאוננים במדבר יא א. 3. קברות התאוה במדבר יא לג. איך אפשר להבין "מכה רבה מאד" על תלונות על תאווה. 4. "אתם בכיתם בכיה של חינם ואני קובע לכם בכיה לדורות". 5. עונשו של עכן בן זרח. 6. במדבר כא ו הנחשים השרפים. 7. משה רבנו לא נכנס לארץ. 8.דוד המלך כל חיו נענש על חטא בת שבע. ועוד אפשר לומר שהקב"ה מדקדק עם חסדיו אבל לכאורה אפשר לדקדק בעדינות כמו מרים שלקתה בצרעת אבל לא מתה. אפשר לומר שאנחנו לא מבינים את הנהגת ה אבל פה ישנם הסברים לעונשים הקשים. אשמח לקבל התייחסות פרטנית או כללית או הפניה למקורות שדנים בנ"ל כדי שבעז"ה אוכל לומר "טוב ה לכל" בלב שלם.
תשובה: שאלה יפה מאוד שאלת, שאלה המראה על רגישות ועל חשיבה. אכן שאלת חכם חצי תשובה, וכפי שכתוב בנביא שגבהו מחשבות ה' ממחשבותינו, אך בכל זאת צריכים אנו לנסות להבין, להתבונן בהנהגת ה' את העולם, כפי שנאמר במשלי "כבוד מלכים חקור דבר", וביאר המהר"ל מפראג שלהתבונן במלכות ה', ובדרך שה' מנהיג את העולם יש בכך כבוד מלכותו של ה'. את ההסברים שלנו אנו מתחילים כמובן מתוך התפיסה שאנו הקטנים מנסים להבין, אך לא לשפוט, כי כל הלימוד שלנו וכל ההתבוננות תפקידה לקרב את הדברים אל השכל הפשוט שלנו, אף שהוא קטן ומצומצם ביחס אליו יתברך. בתור אבא בוודאי נפגשת עם כך שלא תמיד הילד יודע ומבין את חומרת הדבר שהוא עושה. פעמים רבות הילדים מרגישים מתוסכלים מחומרת העונש שהם מקבלים, כי קשה להם להבין מה כבר הם עשו, ומדוע מגיע להם עונש גדול כל כך. אך אנו ההורים מבינים שבמעשה זה או האחר של הילד, יש בעיה הרבה יותר עמוקה, בעיה גדולה שאנו חייבים לטפל בה באופן רציני. דוגמא לדבר, אם חס ו אבא רואה את הילד שלו לוקח חוט ברזל ורוצה להכניס את החוט לשקע, ודאי שהוא יגיב באופן החמור ביותר, שהרי סכנת הילד עומדת למול עיניו, אך הילד יתקשה להבין מדוע מחמירים בו כל כך, שהרי הוא רק רצה לעשות משהו מעניין וקטן! ולכן חשוב לדעת שפעמים רבות חומרת העונש מגלה על הגדלות של הבעיה, על כך שבאמת מדובר במשהו מאוד משמעותי. פעמים שעונש קל גורם לטעות בעניין, ואף חוסר ההבנה של האדם גורם לו להרגיש שאין כאן משהו משמעותי, וחומרת הענישה מבררת לאדם שבאמת מדובר במשהו משמעותי ורציני. אך בעונשים של ה' על חטאי האדם ועם ישראל יש משמעות נוספת. עונשי ה' הם גם תיקון של החטא, שכל חטא משאיר פגם בנפש של האדם, וכל נזק שעם ישראל סובל צריך תיקון. לפעמים הרפואה כואבת, לפעמים היא קשה, אבל אין ברירה. דוגמא לדבר, לא עלינו, הורה שהתגלה אצל הילד שלו גידול ממאיר ח"ו. הילד חייב לעבור טיפולים כואבים מאוד, ארוכים ומייגעים. הילד הקט, איננו מבין מדוע הוא צריך לסבול, אך האבא שמרחם על הבן ואוהב אותו אהבה עצומה, ישקיע את כולו כדי לתת לילד את הטיפולים העיקר שהילד יבריא, גם אם הילד יחשוב שאבא לא אוהב אותו, שהרי האבא עושה לו דברים כל כך כואבים, אבל האבא לא יוותר, הוא ישקיע את הכל כי הוא מבין שאין ברירה, ואת המחלה צריך למגר. החטאים שלנו הם תוצאה של מחלה השוכנת בתוכנו, מחלה שחייבים לרפא, וה' הרופא כל בשר, מטפל בנו ביד אומן, אך אי אפשר למנוע את הכאבים, גם אם הם מאוד קשים, חייבים לטפל. רק מאהבה גדולה של ה' הוא מטפל בנו. בגויים שכיחי אלוה, אין בהם טיפולים, כי אין בעם את העניין שיש בעם ישראל. לכן אינני נכנס עכשיו לכל אחד מהמקרים, אך חשוב להסתכל עליהם בעין נכונה, לבחון את מכלול הדברים ולראות כיצד טוב ה' לכל קוראיו לכל אשר יקראוהו באמת. בברכת הצלחה רבה הרב יצחק גרינבלט zahig1 gmail.com